**Teemu Pulkkinen** (s. 13. maaliskuuta 1995 Kirkkonummi) on suomalainen jääkiekkoilija, joka pelaa EIHL-liigan Fife Flyersissa. Hän on pelipaikaltaan oikea laitahyökkääjä, mutta Pulkkinen osaa pelata myös keskellä.

Ura
---

### Seuraura

Pulkkinen on Espoon Palloseuran kasvatti. Hän siirtyi C-juniori-ikäisenä Espoo Bluesiin, joiden C-nuorten varakapteenina Pulkkinen toimi kaudella 2010–2011. Hän oli C-nuorten SM-karsinnoissa joukkueensa paras pistemies, maalintekijä ja syöttäjä tehoilla 22+15=37. C-nuorten SM-sarjan pudotuspeleissä Pulkkinen oli kahdeksalla osumallaan Bluesin paras maalintekijä Eetu Koivistoisen kanssa. Hän voitti kauden päätteeksi C-nuorten Suomenmestaruuden. Kaudella 2011–2012 Pulkkinen oli Bluesin paras maalintekijä Micke Saaren kanssa 21 osumallaan, joilla he jakoivat koko B-nuorten SM-sarjan maalipörssin kolmannen sijan. Pulkkinen voitti kauden päätteeksi B-nuorten SM-hopeaa. Kaudella 2012–2013 hän nousi joukkueen varakapteeniksi. Pulkkinen voitti koko B-nuorten SM-sarjan piste- (Matti Hagman -palkinto) ja maalipörssin (Raimo Summanen -palkinto) tehoilla 35+40=75, joilla hän rikkoi sarjan historian yhden kauden piste-ennätyksen, joka oli Marko Keskisen hallussa kaudelta 1990–1991. Ennätyksen rikkoi samalla kaudella myös Anton Levtchi (72 tehopistettä), mutta Pulkkisen ennätyksen rikkoi kuitenkin Eeli Tolvanen kaudella 2014–2015 tehoilla 39+45=84. Hän voitti myös tehoilla 5+10=15 pudotuspelien piste- ja syöttöpörssin.

Jo ensimmäisellä A-juniorikaudellaan 2013–2014 Pulkkinen nousi Bluesin kapteeniksi. Hän voitti yhdeksällä osumallaan koko A-nuorten SM-liigan pudotuspelien maalipörssin. Pulkkinen voitti kauden päätteeksi Suomenmestaruuden ja hänet palkittiin pudotuspelien arvokkaimpana pelaajana Ville Peltonen -palkinnolla. Kaudella 2014–2015 Pulkkinen jatkoi Bluesin varakapteenina. Hän sijoittui tehoilla 35+39=74 koko A-nuorten SM-liigan maalipörssissä toiseksi Kärppien Aku Kestilän jälkeen sekä pistepörssissä kolmanneksi Ilveksen Eemeli Suomen ja HPK:n Patrik Virran jälkeen. Pulkkisen tehopistemäärä on sarjassa kaikkien aikojen viidenneksi eniten Kasper Kenigin (2000–2001) ohella ja hän pääsi vain kolmen tehopisteen päähän Ville Viitaluoman yhden piste-ennätyksestä (77 tehopistettä kaudella 2000–2001), jonka Eemeli Suomi kuitenkin rikkoi samalla kaudella 79 tehopisteellään. Pudotuspeleissä Pulkkinen oli Bluesin paras pistemies tehoilla 6+5=11. Hän voitti kauden päätteeksi A-nuorten SM-pronssia. Pulkkinen valittiin sarjan ensimmäiseen tähdistökentälliseen. Hänet valittiin myös syyskuun kuukauden pelaajaksi. Pulkkinen edusti Bluesia kauden aikana myös Junior Club World Cupissa.

Sioux City Musketeers varasi Pulkkisen USHL:n varaustilaisuuden yhdeksäntenä pelaajana kesällä 2015. Hän siirtyi joukkueeseen kaudeksi 2015–2016. Pulkkinen oli Musketeersin kolmanneksi paras pistemies tehoilla 15+16=31. Vuosina 2016–2020 hän kävi Nebraskan yliopistoa Omahassa. Joukkueen päävalmentaja Dean Blais siirsi Pulkkisen laitahyökkääjän pelipaikalta keskushyökkääjäksi. *Senior -vuotenaan* 2019–2020, 22. joulukuuta 2019 ottelussa Arizonan osavaltionyliopiston joukkuetta vastaan hän teki UNO:n 8–4-voittoon päättyneessä ottelussa neljä syöttöpistettä, joilla Pulkkinen sivusi yliopistonsa yhden ottelun ennätystä.

Maaliskuussa 2020 Pulkkinen teki kaksivuotisen SM-liigasopimuksen Mikkelin Jukureiden kanssa. Hän teki liigadebyyttinsä kauden 2020–2021 avauskierroksella 2. lokakuuta 2020 vieraissa Kalevan Palloa vastaan. Hänet merkittiin heti Jukureiden ykkösketjun vasempaan laitaan Anssi Löfmanin ja Jesper Piitulaisen viereen. Pulkkinen sai ottelussa jääaikaa 15.26 minuuttia ja hän keräsi teholukeman –1. Liigauransa avausmaalin Pulkkinen teki viidennessä ottelussaan 17. lokakuuta 2020 Helsingin IFK:ta vastaan. Kaikkiaan hän teki ensimmäisen SM-liigakautensa aikana 47 runkosarjaottelussa tehot 7+8=15. Pulkkisen teholukema –3 oli runkosarjassa toiseksi viimeiseksi sijoittuneen Jukureiden vakiokokoonpanosta paras.

Kaudella 2021–2022 Pulkkinen jäi Jukureissa pieneen rooliin ja hän kärsi myös loukkaantumisista. Tammikuussa 2022 Pulkkisen sopimus seuran kanssa lopulta purettiin. Seuraavana päivänä hänen vahvistettiin siirtyvän loppukauden kattavalla sopimuksella Tanskan Metal Ligaenin Herning Blue Foxiin. Joukkuetta valmentaa suomalainen Pekka Tirkkonen.

### Maajoukkueura

Pulkkinen on pelannut yhdeksän poikien maaottelua.

Pelityyli
---------

Pulkkisen entisen seuran Jukureiden silloisen urheilutoimenjohtaja Jukka Holtarin mukaan hän on juniorivuosien maali- ja pisteruisku, joka on pystynyt kehittymään kokonaisvaltaisena kahden suunnan pelaajana.

Pulkkinen on kertonut seuranneensa nuorempana Anže Kopitaria ja Nicklas Bäckströmiä.

Muuta
-----

Pulkkisen pikkuveli Tommi pelasi jääkiekkoa puolustajana B-junioriksi asti. Teemu Pulkkinen harrasti lapsena myös jalkapalloa.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2013–2014 | Blues | A-SM | 45 | 20 | 25 | 45 | 22 | 11 | 9 | 4 | 13 | 0 |
| 2014–2015 | Blues | A-SM | 47 | 35 | 39 | 74 | 20 | 9 | 6 | 5 | 11 | 2 | Ykköstähdistö |
| 2015–2016 | Sioux City Musketeers | USHL | 43 | 15 | 16 | 31 | 4 | – | – | – | – | – |
| 2016–2017 | Univ. of Nebraska-Omaha | NCHC | 35 | 4 | 10 | 14 | 10 | – | – | – | – | – |
| 2017–2018 | Univ. of Nebraska-Omaha | NCHC | 31 | 8 | 5 | 13 | 12 | – | – | – | – | – |
| 2018–2019 | Univ. of Nebraska-Omaha | NCHC | 31 | 3 | 5 | 8 | 27 | – | – | – | – | – |
| 2019–2020 | Univ. of Nebraska-Omaha | NCHC | 33 | 7 | 11 | 18 | 8 | – | – | – | – | – |
| 2020–2021 | Jukurit | SM-liiga | 47 | 7 | 8 | 15 | 4 | – | – | – | – | – |
| 2021–2022 | Jukurit | SM-liiga | 17 | 2 | 2 | 4 | 4 | – | – | – | – | – |
| 2 kautta | yhteensä | SM-liiga | 64 | 9 | 10 | 19 | 8 | – | – | – | – | – |

Lähteet
-------

* Teemu Pulkkinen The Internet Hockey Databasessa (englanniksi)
* Teemu Pulkkinen Eurohockey-sivustolla (englanniksi)
* Teemu Pulkkinen *Elite Prospects*. Everysport Media Group AB.  (englanniksi)

### Viitteet

1. 1 2  McAlpine, Jordan: From Espoo to Omaha: How Omaha Hockey’s Teemu Pulkkinen found himself playing for the Mavericks *unothegateway.com*.  15.1.2020. University of Omaha The Gateway. Viitattu 26.5.2020. (englanniksi)
2. ↑  Teemu Pulkkinen at eliteprospects.com *www.eliteprospects.com*. Viitattu 19.7.2023. (englanniksi)
3. 1 2 3 4  Teemu Pulkkinen *Elite Prospects*. Everysport Media Group AB.  (englanniksi)
4. 1 2  Miettinen, Miska: Antti Suomelan ja muut Nuorten SM-liigassa hirmupistein lyönyt lupaus lähti Suomesta – palaa nyt kotimaahan ja piskuiseen liigalaumaan: "Kyllä ne tehot löytyy" *suomikiekko.com*.  24.4.2020. ESPOO:  Nordic Sport Media. Viitattu 26.5.2020.
5. ↑  Elite Prospects - Blues U16 *eliteprospects.com*. Everysport Media Group AB. Viitattu 26.5.2020. (englanniksi)
6. ↑  Elite Prospects - U18 SM-sarja Stats 2011-2012 *eliteprospects.com*. Everysport Media Group AB. Viitattu 26.5.2020. (englanniksi)
7. ↑  Elite Prospects - U18 SM-sarja Stats All-time season *eliteprospects.com*. Everysport Media Group AB. Viitattu 26.5.2020. (englanniksi)
8. ↑  Elite Prospects - U18 SM-sarja Stats 2012-2013 *eliteprospects.com*. Everysport Media Group AB. Viitattu 26.5.2020. (englanniksi)
9. ↑  Elite Prospects - U20 SM-sarja Stats 2014-2015 *eliteprospects.com*. Everysport Media Group AB. Viitattu 26.5.2020. (englanniksi)
10. ↑  Elite Prospects - U20 SM-sarja Stats All-time season *eliteprospects.com*. Everysport Media Group AB. Viitattu 26.5.2020. (englanniksi)
11. ↑  Elite Prospects - Blues U18 *eliteprospects.com*. Everysport Media Group AB. Viitattu 26.5.2020. (englanniksi)
12. ↑  Elite Prospects - Sioux City Musketeers *eliteprospects.com*. Everysport Media Group AB. Viitattu 26.5.2020. (englanniksi)
13. ↑  Mavericks Blitz Sun Devils in Third For Series Split *omavs.com*.  22.12.2019. OMAHA, Neb.:  University of Nebraska Omaha. Viitattu 26.5.2020. (englanniksi)
14. 1 2  Jukureiden miehistöön kuusi uutta kasvoa - konkarihyökkääjä Löfman siirtyy Mikkeliin *Jatkoaika.com*.  23.3.2020. Jatkoaika r.y. Viitattu 26.5.2020.
15. ↑  Kokoonpanot *liiga.fi*.  2.10.2020. Jääkiekon SM-liiga Oy. Viitattu 2.10.2020.
16. ↑  Ottelutilastot *liiga.fi*.  2.10.2020. Jääkiekon SM-liiga Oy. Viitattu 2.10.2020.
17. ↑  Otteluseuranta *liiga.fi*.  17.10.2020. Jääkiekon SM-liiga Oy. Viitattu 18.10.2020.
18. ↑  Elite Prospects - Jukurit *eliteprospects.com*. Everysport Media Group AB. Viitattu 23.4.2021. (englanniksi)
19. ↑  Jukurien miehistössä jälleen muutoksia − Pulkkisen sopimus purettu *Jatkoaika.com*.  5.1.2022. Jatkoaika r.y. Viitattu 5.1.2022.
20. ↑  Saastamoinen, Lauri: Liiga-seura purki luottosoturin sopimuksen – uusi osoite löytyi nopeasti! *suomikiekko.com*.  6.1.2022. Nordic Sport Media. Viitattu 6.1.2022.
21. ↑  Erikoishaastattelussa Teemu Pulkkinen - katso video! *jukurit.fi*.  27.4.2020. Jukurit HC Oy. Viitattu 26.5.2020.
22. ↑  Tommi Pulkkinen *Elite Prospects*. Everysport Media Group AB.  (englanniksi)